b'\n_START_ARTICLE_\nOtmar Reiser (ornitolog)\n_START_SECTION_\n\xc5\xbdivljenjepis\n_START_PARAGRAPH_\nOtmar Reiser ml. je bil sin mariborskega \xc5\xbeupana Otmarja Reiserja. Gimnazijo je obiskoval na Dunaju in Dunajskem Novem mestu (maturiral 1882) ter visoko \xc5\xa1olo za poljedelstvo na Dunaju (do 1887). Bil je volonter, od 1888 kustos, od 1913 vladni svetnik v de\xc5\xbeelnem muzeju v Sarajevu, kjer je organiziral prirodopisni oddelek in ga vodil do upokojitve leta 1919. Leta 1926 je bil kooptiran za \xc4\x8dlana ornitolo\xc5\xa1kega observatorija v Ljubljani. Poleg svojega \xc5\xbeivljenjskega dela na podro\xc4\x8dju balkanske ornitologije je Reiser ml. prirodopisno prou\xc4\x8deval tudi Podravje. Vzporedno z ornitolo\xc5\xa1kim delom za Sarajevo je sodeloval pri ustvarjanju ornitolo\xc5\xa1ke zbirke mariborskega muzeja in zbiral gradivo za opis pti\xc4\x8dev mariborske okolice. Leta 1932 je postal doktor honoris causa na gra\xc5\xa1ki univerzi. Ob smrti je zapustil lepo zbirko jajc podravskih pti\xc4\x8dev, pozneje priklju\xc4\x8deno ornitolo\xc5\xa1ki zbirki mariborskega muzeja.'